ওই বছরেই – ১৯৩৮-এ, কুমারী যূথিকা রায়ের (রেণু) ‘যদি যমুনার জলে ফুল হয়ে ভেসে যাই’ ও ‘মন-বৃন্দাবনে রাস-মঞ্চে বেঁধেছি গোপনে’ – দুটি ভজন-গানের রেকর্ড (এন ১৭১৮২) বের হয়। গানের কথা প্রণব রায়ের, আর সুর-যোজনা করেন কমল দাশগুপ্ত। এই রেকর্ডটির পরিচিতি প্রসঙ্গে এইচএমভির সেপ্টেম্বর ১৯৩৮-এর ক্যাটালগে উল্লেখ করা হয় : ‘গীত-ভারতীর মানস-কন্যা কুমারী যূথিকার এই নতুন ভজন গান দু’টির ভাব সম্পূর্ণ নতুন।’ কমল-প্রণব-যূথিকার অনন্য সম্মিলনে জন্ম নেওয়া আরেকটি কাব্যগীতির রেকর্ড (নভেম্বর ১৯৩৮, এন ১৭২১৬), – ‘বনপথে যবে নিরজনে’ ও ‘ওরে আমার গান’ – সম্পর্কে ওই মাসের এইচএমভির ক্যাটালগের ভাষ্য : ‘বাংলার অন্যতমা শ্রেষ্ঠা গায়িকা কুমারী যূথিকা এ-মাসে দু’টি নতুন গান আপনাদের উপহার দিয়েছেন। কুমারী যূথিকার গানের যাঁরা অনুরাগী, তাঁরা হয়ত লক্ষ্য করেছেন যে, গায়িকার প্রত্যেকটি গান রচনা ও সুরের দিক থেকে নব নব বৈশিষ্ট্যে বৈচিত্র্যময়। কুমারী যূথিকার মতো এমন অপরূপ মায়া-কণ্ঠ শিল্পীর পক্ষেই এত বিভিন্ন বৈচিত্র্য পরিবেশন করা সম্ভব।’ এইচএমভির তরফ থেকে যূথিকা রায়ের গান ও গায়কি সম্পর্কে এমন প্রশংসামূলক মন্তব্য হামেশাই প্রকাশিত হয়েছে। এ-থেকে স্পষ্টই ধারণা করা যায়, যূথিকা কতো বড়ো মাপের ও মানের শিল্পী।